Xurshid Mirzohidov. Xurshid Mirsabirovich Mirzaxidov (1971-yili Toshkent shahrida tugʻilgan) — oʻzbek davlat arbobi. Oʻzbekiston milliy teleradiokompaniyasi raisi (2017-yil 3-fevraldan 3-avgustgacha). Biografiyasi. 1995-yilda Toshkent elektrotexnika aloqa institutini tamomlagan. Mutahassisligi radioaloqa, radioeshittirish va televideniye muhandisi. 2004-yilda Oʻzbekiston Respublikasi Prezidenti huzuridagi Davlat va jamiyat qurilishi akademiyasining oliy biznes maktabini biznesni boshqarish magistri unvoni bilan tamomlagan. 1994—1999-yillari aloqa va axborotlashtirish sohasidagi korxonalarda turli lavozimlarda ishlagan (Aloqa vazirligi, Oʻzbekiston pochta va telekommunikatsiyalar agentligi). 1999-yildan 2001-yilgacha Pochta va telekommunikatsiyani rivojlanishni davlat tomonidan qoʻllab-quvvatlash jamgʻarmasining moliya boʻlimi boshligʻi va Jamgʻarmaning direktori. 2001-yildan 2002-yilgacha „Oʻzbektelekom“ AK Bosh direktori oʻrinbosari. 2002—2003-yillarda Oʻzbekiston Respublikasi Vazirlar Mahkamasi Aloqa va axborot texnologiyalari kompleksi rahbari kotibiyatining mudiri. 2003—2004-yillarda Oʻzbekiston aloqa va axborotlashtirish agentligi bosh direktori oʻrinbosari lavozimini egallagan. 2004-yilning sentyabridan dekabriga qadar „Oʻzbektelekom“ AK Bosh direktori oʻrinbosari. 2004-yildan 2006-yilga qadar Oʻzbekiston Respublikasi Vazirlar Mahkamasining Axborot tizimlari va telekommunikatsiyalar masalalari axborot-tahlil departamenti mudiri. 2006-yildan 2009-yilgacha „Oʻzprommashimpeks“ davlat aksiyadorlik kompaniyasi boshqaruvi raisi. 2009-2010-yillarda Oʻzbekiston milliy teleradiokompaniyasi raisining birinchi oʻrinbosari. 2010-yil noyabrdan 2012-yil fevral oyiga qadar Oʻzbekiston aloqa va axborotlashtirish agentligi bosh direktorining birinchi oʻrinbosari. 2012-yil fevraldan oktyabr oyiga qadar bosh direktori. 2012-yil oktyabr oyidan boshlab Oʻzbekiston Respublikasi aloqa, axborotlashtirish va telekommunikatsiya texnologiyalari davlat qoʻmitasi raisi. 2015—2017-yillarda Oʻzbekiston Aloqa, axborotlashtirish va telekommunikatsiya texnologiyalarini rivojlantirish vaziri. Oʻzbekiston Prezidenti Shavkat Mirziyoyevning 2017-yil 3-fevraldagi qarori bilan Oʻzbekiston milliy teleradiokompaniyasi raisi etib tayinlandi. 3-avgust kuni ishdan boʻshatib yuborilgan. 1-noyabr kuni Oʻzbekiston avtomobil yoʻllar davlat qoʻmitasi raisining oʻrinbosari etib tayinlandi. 2020-yil 30-apreldan Oʻzbekistonning Qirgʻizistondagi favqulodda va muxtor elchisi.